钦定古今图书集成/明伦汇编/宫闱典/第105卷 > 冯参
## 钦定古今图书集成/明伦汇编/宫闱典/第105卷 > 冯参

按《汉书冯奉世传》：“奉世子参，字叔平，学通《尚书》。少为
黄门郎，给事中，宿卫十馀年。参为人矜严，好修容仪，
进退恂恂，甚可观也。参，昭仪少弟，行又敕备，以严见
惮，终不得亲近侍帷幄。竟宁中，以王舅出补渭陵食
官令，以数病，徙为寝中郎，有诏勿事。阳朔中，中山王
来朝，参擢为上河农都尉，病免官，复为渭陵寝中郎。”
永始中，起迁代郡太守。以边郡道远，徙为安定太守。
数岁病免。复为谏大夫，使领护左冯翊都水。绥和中，
立定陶王为皇太子，以中山王见废，故封王舅参为
宜乡侯，以慰王意。参之国，上书愿至中山见王太后，
行未到而王薨。王病时，上奏愿贬参爵以关内侯，食
邑留长安。上怜之，下诏曰：“中山孝王短命早薨，愿以
舅宜乡侯参为关内侯，归家，朕甚愍之。其还参京师，
以列侯奉朝请。”五侯皆敬惮之。丞相翟方进亦甚重
焉，数谓参：“物禁太甚，君侯以王舅见废，不得在公卿
位。今五侯至尊贵也，与之并列，宜少诎节卑体，视有所宗，而君侯盛修容貌，以威严加之，此非所以下五
侯而自益者也！参性”好礼仪，终不改其恒操。顷之，哀
帝即位，帝祖母傅太后用事，追怨参姊中山太后，陷
以祝诅大逆之罪，语在《外戚传》。参以同产当相坐，谒
者承制召参诣廷尉。参自杀且死，仰天叹曰：“参父子
兄弟皆备大位，身至封侯，今被恶名而死，姊弟不敢
自惜，伤无以见先人于地下。”死者十七人，众莫不怜
之，宗族徙归故郡。